DA Den Europæiske Unions Tidende C 69/15

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 69/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»NEWMARKET SAUSAGE«

EF-Nr.: UK-PGI-0005-0882-21.06.2011

BGB ( X ) BOB ( )

1. Navn:

»Newmarket Sausage«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1:

»Newmarket Sausage« er en krydret svinekødspølse, der fremstilles af de bedste, ferske udskæringer fra enten hele slagtekroppen, eller fra boven eller brystet, og som er krydret med en blanding af krydderurter og krydderier.

Når pølsen ikke er tilberedt, har den den naturlige svinekødsfarve, dvs. en dyb lyserød/beige med pletter af krydderier, konsistensen er tør og grov med tydelige stykker reelt kød og fedt, hvilket er med til at give pølsen smag og bid. Den smager overvejende af svinekød med stænk af de krydderurter og den krydderiblanding, der er anvendt i produktionen. Smag og farve kan dog afhænge af, hvilken krydderiblanding den enkelte slagter anvender.

Den traditionelle »Newmarket Sausage« indeholder en blanding af følgende krydderier, som højst må udgøre 3 % af det endelige produkt:

— sort peber

— hvid peber

— salt

— timian

— persille

— muskat

Derudover kan man også tilsætte naturlige smagsstoffer som tørret citron, der virker som antioxydant, sulfitter som konserveringsmiddel og natriumphosphat som bindemiddel. Pølserne skal bestå af mindst 70 % kød, hvoraf fedtindholdet højst må være på 20 %. Derudover indeholder pølsen brød, tvebakker og vand, afhængigt af producentens opskrift.

»Newmarket Sausage«-pølserne er typisk lidt krumme med en længde på 10-15 cm og en diameter på 2,5-3,5 cm. Derudover produceres de også som: »Chipolata«-pølser, som er mellem 8-12 cm lange, cocktail-pølser (6cm) og i en »jumbo« version (mellem 20-24 cm).

De forhandles i detail- og delikatesseforretninger enten færdigpakkede eller i løs vægt.

3.3. Råvarer (kun for forarbejdede produkter):

»Newmarket Sausage« er krydrede svinekødspølser, der fremstilles af de bedste, ferske udskæringer enten fra hele slagtekroppen, eller fra boven eller brystet, og en blanding af krydderurter og krydderier. Det kød, der anvendes til fremstillingen, skal være svinekød, som er grofthakket, hvilket giver den grove konsistens. Der kan anvendes kød med oprindelse uden for det geografiske område, men det må ikke indeholde skind, brusk, svær, indmad eller nogen former for maskinudbenet kød.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Fremstillingen, forarbejdningen og tilberedningen af »Newmarket Sausage« skal finde sted i det afgrænsede geografiske område, herunder også tilberedningen af de følgende råvarer:

— hakning af kød

— tilsætning af krydderier og andre ingredienser

— blanding og æltning af ingredienserne

— påfyldning af farsen i naturlige tarme

— formning af pølserne

3.6. Særlige regler vedrørende udskæring, rivning eller emballering osv.:

Ingen

3.7. Specifikke mærkningsregler:

Ingen

4. Præcis afgrænsning af det geografiske område:

Produktionsområdet for »Newmarket Sausage« er byen Newmarket og den omkringliggende egn, særlig inden for det følgende vejnet: Fra afkørsel 37 på A14 køres mod nord ad A 142, så til venstre ad River Lane gennem Fordham og ud ad Collins Hill indtil den krydser B1102. Kør til venstre i krydset ud ad B1102 indtil den krydser A142. Kør derefter nordpå ad A142 indtil den krydser A1123. Fortsæt mod NV efter landsbyen Wicken og drej fra mod syd ned ad Upware Road til landsbyen Upware. Fortsæt ud ad de mindre veje, henholdsvis Great Drove, Headlake Drove, Little Fen Drove, Barston Drove og Fair Green til landsbyen Reach. Fortsæt videre til Swaffham Prior og drej mod sydvest på B1102 mod Swaffham Bulbeck og drej derefter mod sydøst ud på Swaffham Heath Road, over krydset ved A14, indtil den møder A1304 mod Dullingham. Kør over B1061 ved Dullingham og fortsæt ud på Stetchworth Road gennem Ditton Green til Woodditton. Drej derefter til højre (sydøst) ad Kirtling Road og videre ud på Woodditton Road mod Kirtling Green. Drej til venstre (nord) ved The Street mod Kirtling. Kør mod nordøst fra Kirtling og tag den første vej til højre (sydøst) ved Upend mod B1063 og drej til venstre (nord) på B1063. Fortsæt ud ad B1063 indtil den deler sig med B1085 og fortsæt mod nord ad B1085 op til Dalham, fortsæt ud ad B1085 og drej mod nordvest mod Moulton op mod Kentford for at komme tilbage på A14 og fortsæt derefter mod vest ud af den, indtil afkørsel 37.

5. Tilknytning til det geografiske område:

5.1. Det geografiske områdes egenart:

Byen Newmarket har været vært for et berømt hestevæddeløb siden det 17. århundrede. Pølsen stammer fra traditionen med at holde svin i tilknytning til væddeløbshestestaldene, hvor man fodrede svinene med rester fra staldene og brugte dem til at holde væddeløbsbanerne frie for affald. I begyndelsen af det 20. århundrede var flere slagtere i Newmarket begyndt at producere pølser, hvilket fremgår af folketællingsregistrene fra 1881 og 1891

Newmarket har været forbundet med hestevæddeløb lige siden kong James I organiserede det første væddeløb der i 1622. Kongen havde besøgt Newmarket den 27. februar 1604 under en harejagt på heden omkring byen, og siden da besøgte han byen regelmæssigt. Verdens ældste hestevæddeløb, The Town Plate, som går tilbage til 1665, blev første gang afholdt under Charles II i Newmarket, og »Newmarket Sausage«-pølserne er blevet uddelt som en del af gevinsten i væddeløbet siden 1952.

Der holdes ikke længere svin i moderne stalde, men East Anglia-området, hvor Newmarket ligger, er kendt for sin svineproduktion. Det skyldes de mange landbrugs- og kornproducenter, der er i området, hvor svinene fodres med biprodukter fra kornet. Det brød, man traditionelt anvendte i pølserne, var rester fra de lokale bagere, som således havde en praktisk afsætningsmulighed for det daggamle brød, som var for tørt til at blive solgt som »frisk«. Den skik gælder den dag i dag.

5.2. Produktets egenart:

»Newmarket Sausage«-pølsen har et højt kødindhold, er grov i teksturen og er velkrydret. De lokale producenter producerer stadig pølsen efter den traditionelle opskrift, som er gået i arv fra generation til generation.

»Newmarket Sausage«-pølsen er berømt for sin grove konsistens og velkrydrede smag, som fremstilles ved tilsætning af bl.a. sort og hvid peber, salt, timian, persille, muskat og naturlige smagsgivere, som f.eks. tørret citron, der samtidig virker som en antioxidant. »Newmarket Sausage«-pølsen er efterhånden blevet uløseligt forbundet med hestevæddeløb, eftersom den blev solgt som en hurtig snack ved væddeløbene og på herbergerne under væddeløbssæsonen. De besøgende købte også tit pølser med hjem efter løbene. Foruden at være populære på væddeløbsbanen er de også blevet populære hos Kongefamilien.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Produktets omdømme

»Newmarket Sausage«-pølsen blev hurtigt en populær snack hos de besøgende ved hestevæddeløb, herunder også Kongefamilien, og pølsen har været populær ved hoffet siden begyndelsen af det 19. århundrede. Opskriften på pølsen er stadig den samme som under Dronning Victoria og produceres stadig i henhold til de samme strenge standarder. De fremstilles således i hånden med stor omhu i små portioner, og er fri for kunstige farve- og smagsstoffer.

Pølsernes er blevet populære vidt omkring, også uden for væddeløbsverdenen. For eksempel berettes der i et udsnit fra Newmarkets lokale historieforenings krøniker (Newmarket Local History Society) om en jernbanearbejder, der på det tidspunkt, hvor togforbindelserne blev mere hyppige, brugte 2-3 timer om ugen i den travle væddeløbssæson på at indregistrere kasser med pølser, der skulle med de tog, der bragte folk til og fra væddeløbene.

Det var næsten uundgåeligt, at der skulle opstå pølseproduktion i Newmarket, eftersom byen ligger i Suffolk. Dette grevskab havde nemlig længe været en storproducent af godt svinekød, og kødet fra den sorte Suffolk-gris var værdsat for sin søde smag og møre kød. På gårdene og de små husmandssteder i området omkring Newmarket holdt man grise, som fik lov til at gå frit omkring og blev fodret med rester og andet foder. I slutningen af det 19. og begyndelsen af det 20. århundrede talte byen en halv snes slagtere, hvoraf flere holdt egne svin, som de fedede op og slagtede for at fremstille deres egne pølser.

På trods af at der i begyndelsen af det 20. århundrede efter sigende var en halv snes slagtere i området omkring Newmarket, der producerede deres egne pølser, faldt antallet af butikker efterhånden, så der nu kun findes 3 producenter af »Newmarket Sausage«. Selvom den tidligste henvisning til Newmarket og pølser er fra 1618, er det først i midten af 1800-tallet, at der i litteraturen findes omtale af en særlig pølse med navnet »Newmarket Sausage«, med, som tidligere nævnt, 1849 som den tidligste reference indtil videre.

På det seneste har der været mange referencer til »Newmarket Sausage«-pølsen i koge- og guidebøger. Den beskrives i »The traditionel Foods of Britain« (Laura Mason og Catherine Brown, Prospect Books, 1999), som er del af en oversigt over fødevareprodukterne fra alle regioner i EU, og Clarissa Dickson-Wright mindes i sin seneste bog dengang hun første gang smagte en »Newmarket Sausage«. Google har 4 190 referencer til »Newmarket Sausage«. I sin gennemgang af Newmarkets historie giver Newmarkets lokale historieforening en omfattende beskrivelse af den lokale pølseproduktion og bekræfter alle historierne. En »Newmarket Sausage«-producent har været kongelig hofleverandør siden 1907 og er nu hofleverandør til Dronning Elizabeths hof. En anden producents pølser uddeles som den traditionelle præmie til de jockeyer, der vinder landets ældste hestevæddeløb, Newmarket Town Plate. De britiske turistmyndigheder (British Tourist Authority) omtaler også »Newmarket Sausage«-pølserne i deres brochurer »Taste England« og på deres hjemmeside http://www.EnjoyEngland.com

Henvisning til offentliggørelsen af varespecifikationen:

http://archive.defra.gov.uk/foodfarm/food/industry/regional/foodname/products/documents/newmarket-sausage-pgi-110822.pdf

(1) EUT L 93 af 31.3.2006, s. 12.